Magyarországon is végzett a NÉBIH olyan vizsgálatot, amely ugyanolyan, vagy nagyon hasonló ausztriai és magyarországi termékeket hasonlított össze. Az eredmény ugyanaz, mint Szlovákiában: a magyarországi termékek rosszabb minőségűek, mint amiket Ausztriában forgalmaznak – írja a Magyar Idők.

Nem a szlovákiai, de a közelmúltban elvégzett magyar vizsgálat eredményei is azt mutatják, hogy a multik más minőségű termékeket forgalmaznak Nyugat-Európában, mint Kelet-Közép-Európában, utóbbi terület országaiban ugyanazon termékek rosszabb minőségűek – írja a Magyar Idők.

A Földművelésügyi Minisztérium a lappal közölte: a Nemzeti Élelmiszerlánc-biztonsági Hivatal (Nébih) nemrég 24-féle azonos, vagy nagyon hasonló magyar és osztrák termékmintát hasonlított össze érzékszervi tulajdonságaik, összetételük és a jelölésük alapján.

Ebből kiderült, hogy például az édesipari termékek közül a közismert márkájú csokoládék mindenhol ugyanolyan minőségben kaphatók, de egyebek mellett a Manner édességek, a Nutella, a Coca-Cola, a Nesquik kakaópor, a Paula puding, Landliebe tejberizs, Actimel joghurtital, illetve Knorr porkeverékek esetén egészen látványos, illetve érezhető volt a különbség – mindegyik esetben az osztrák minták javára.

Szlovákia az ottani vizsgálat eredményei után bejelentette, hogy az Európai Bizottsághoz fordulnak az ügyben. A magyar Földművelésügyi Minisztérium is azt közölte a Magyar Időkkel, hogy az érintett tagállamok összefogásával, uniós szinten kell kezelni a problémát. Mint megjegyezték: az élelmiszer-minőség kettős mércéjével az EU Mezőgazdasági és Halá­szati Tanácsának tavaly májusi ülésén is foglalkoztak, ahogy a visegrádi országok tavaly áprilisi találkozóján is felmerült a téma.